IX Jornada per a la Seguretat dels Pacients a Catalunya
Observació directa en higiene de mans:
Sala d'actes del Pavelló Docent de l' Hospital Universitari Vall d' Hebron
Passeig de la Vall d'Hebron, 119, 08035 Barcelona
El Departament de Salut desenvolupa projectes i accions formatives amb l'objectiu de contribuir a millorar la seguretat dels pacients garantint una pràctica assistencial més segura.
Dins d'aquests projectes es realitzen una gran varietat d'accions relacionades amb la millora de la Higiene de mans als centres, tant des dels àmbits organitzatiu, informatiu i formatiu com d'infraestructura, d'avaluació i de suport al projecte.
Segons el Centre Europeu per a la Prevenció i el Control de les Malalties (CEPCE), més de quatre milions de pacients de la Unió Europea adquireixen cada any almenys una infecció relacionada amb l'assistència sanitària i, d'aquests, uns 37.000 moren com a conseqüència directa d'aquest tipus d'infecció.
L'estudi EPINE 2012 ( Estudio de la prevalencia de las infecciones nosocomiales en España ) mostra que la prevalença de pacients amb infecció nosocomial adquirida durant la hospitalització es del 5,6% i l'estudi ENEAS ( Estudio nacional sobre los efectos adversos ligados a la hospitalización ) indica que el 56,6% dels efectes adversos relacionats amb les infeccions adquirides als hospitals espanyols s'hauria pogut prevenir.
Alguns grups d'experts han demostrat que, quan els professionals acompleixen totes les mesures de prevenció, la taxa de prevalença de la infecció relacionada amb l'assistència sanitària disminueix de manera considerable.
Aquestes infeccions s'adquireixen a causa de diversos factors els quals, a més, varien en funció del tipus d'infecció.
No obstant això, la falta d'Higiene de mans sempre abans i després d'estar en contacte amb un pacient és probablement l'únic factor relacionat amb la transmissió dels microorganismes present en la major part d'infeccions, motiu pel qual es considera des de fa segles com la mesura de prevenció més eficaç per evitar aquestes malalties.
A més, la transmissió creuada de microorganismes d'un pacient a un altre a partir de les mans del personal sanitari està considerada la via principal de propagació de les IRAS.
Diversos estudis mostren com les mans actuen de vector en la transmissió d'infeccions, sigui perquè contaminen les superfícies que els malalts tocaran posteriorment o en tocar superfícies o objectes contaminats i, després, tocar el malalt sense haver realitzat una higiene prèvia.
L'acció per a la qual hi ha més proves científiques i que es recomana amb més freqüència per evitar que les mans actuïn com a vector és la fricció d'aquestes amb preparats alcohòlics.
La OMS i els Centers for Disease Control and Prevention (CDC) atorguen un grau d'evidència màxim a la fricció de les mans amb un preparat alcohòlic abans i després del contacte directe amb pacients.
La finalitat d'aquesta Jornada és aconseguir fomentar la millora del compliment de la Higiene de les mans amb preparats de base alcohòlica mitjançant l'observació del seu compliment per part dels professionals sanitaris per aconseguir disminuir les infeccions relacionades amb l'assistència sanitària.
La seguretat dels pacients és la dimensió de la qualitat assistencial que busca reduir i prevenir els riscos innecessaris associats amb l'atenció sanitària, i que sovint es tradueixen en perjudicis pels pacients.
Constitueix, per tant, un dels elements bàsics per garantir una assistència de qualitat als nostres pacients.
Els objectius de la Jornada són:
Millorar el compliment de la Higiene de mans per part del personal sanitari dels diferents centres assistencials de Catalunya durant el contacte amb els pacients com a mesura preventiva per reduir el nombre d'infeccions relacionades amb l'assistència sanitària.
Servei de Promoció de la Qualitat i la Bioètica
Direcció General d'Ordenació i Regulació Sanitària